Diari Oficial de la Generalitat Valenciana


Sumari del DOGV 9219, del 19-11-2021 (2021/11099)

ORDRE 9/2021, de 16 de novembre, de la Conselleria de Política Territorial, Obres Públiques i Mobilitat, per la qual es crea el títol de transport per a les víctimes de violència sobre la dona i s'aproven les tarifes màximes dels títols de transport del sistema TAM i del TRAM a Alacant, i el transport metropolità de la Plana a Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9219

Data del DOGV
:   19-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11032


Data del document
:   16-11-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * publicitat de les tarifes
    * legislació
    * política de transports

ORDRE 9/2021, de 16 de novembre, de la Conselleria de Política Territorial, Obres Públiques i Mobilitat, per la qual es crea el títol de transport per a les víctimes de violència sobre la dona i s'aproven les tarifes màximes dels títols de transport del sistema TAM i del TRAM a Alacant, i el transport metropolità de la Plana a Castelló. [2021/11932]  
  
Preàmbul  
L'Estatut d'Autonomia atribueix a la Generalitat, en l'article 49.15, la competència exclusiva en matèria de transport terrestre dins de la Comunitat Valenciana.  
Per la seua part, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
  
Amb caràcter general, s'ha considerat convenient mantindre les tarifes màximes establides en l'Ordre 3/2018, de 14 de març, de la Conselleria d'Habitatge, Obres Públiques i Vertebració del Territori, per la qual s'aproven les tarifes màximes dels títols de transport d'ús en l'àrea de transport metropolità de València, inclosos els serveis públics de transport prestats per Ferrocarrils de la Generalitat Valenciana (FGV), les del sistema TAM a Alacant i les del TRAM a Castelló; aquesta ordre és més àmplia en el seu contingut, i se n'han derogat exclusivament els articles 3 i 4, i l'annex II.  
Aquesta ordre respon als principis de necessitat, eficàcia, proporcionalitat, seguretat jurídica, eficiència i transparència, exigits per la Llei 39/2015, d'1 d'octubre, del procediment administratiu comú de les administracions públiques. Es compleixen els principis de necessitat i eficàcia perquè l'interés general en el qual es fonamenta en la necessitat d'atendre el col·lectiu de persones víctimes de violència sobre la dona i per ser l'ordre l'instrument jurídic més adequat i immediat per a garantir-ne la consecució. La norma compleix també el principi de proporcionalitat, per contindre la regulació imprescindible per a atendre la necessitat d'establir la mesura que s'hi regula. De la mateixa manera, s'ajusta al principi de seguretat jurídica, ja que és coherent amb la resta de l'ordenament jurídic. Quant al principi d'eficiència, s'ha optat per utilitzar el suport existent a fi d'aconseguir una major celeritat en la implementació, i respecte del principi de transparència, s'ha sotmés al tràmit d'informació pública a fi que aquest principi quedara garantit.  
  
L'article 72 de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021, afig una disposició addicional tercera a la Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana, on s'encomana a aquesta Conselleria el desenvolupament de les mesures necessàries per a garantir que les víctimes de la violència sobre la dona disposen de títols de transport gratuïts en els termes que s'hi regulen. En concret, estableix que «la Generalitat, mitjançant el departament competent en matèria de transport, autoritats de transport i els operadors integrants del sector públic instrumental de la Generalitat, desenvoluparà les mesures necessàries per a garantir que les víctimes de la violència sobre la dona recollides en aquesta llei disposen de títols de transport personalitzats gratuïts o, si és el cas, bonificats, o descomptes que garanteixen aquesta gratuïtat en els termes que es regulen; es requereix per a l'expedició que els mitjans de proves previstes en l'article 9 de la present llei justificatius del dret a la gratuïtat siguen acreditats per un organisme públic competent en matèria de violència sobre la dona.» Així doncs, es crea un nou títol personalitzat denominat «Abonament Violeta», que permetrà a les víctimes de la violència sobre la dona viatjar gratuïtament en el transport públic del sistema TAM i en el TRAM a Alacant i en el transport metropolità de la Plana a Castelló.  
  
Per això, en virtut del que es disposa en els articles 28.e) i 43 de la Llei 5/1983, de 30 de desembre, del Consell, de la Llei 6/2011, d'1 d'abril, de mobilitat de la Comunitat Valenciana, amb audiència prèvia de les associacions de consumidors més representatives, de Ferrocarrils de la Generalitat Valenciana, amb informes previs de l'Advocacia General de la Generalitat i del Consell de Consumidors i Usuaris de la Comunitat Valenciana, complits els tràmits procedimentals previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i conforme amb el Consell Jurídic Consultiu,  
  
  
ORDENE  
  
Article primer. Títol de transport per a les víctimes de violència sobre la dona  
1. Es crea com a modalitat de títol de transport públic a la província d'Alacant dins del sistema TAM i el TRAM de la xarxa de Ferrocarrils de la Generalitat Valenciana (FGV), l'Abonament Violeta, destinat a les víctimes de violència sobre la dona, tal com aquestes queden definides en l'article 5 de la Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana, amb les característiques següents:  
  
Descripció: Títol d'integració gratuït per a persones víctimes de violència sobre la dona que permet desplaçar-se sense limitació de viatges durant el seu període de validesa.  
Àmbit modal: Transport urbà d'Alacant.  
TRAM d'Alacant de la xarxa d'FGV.  
Transport interurbà entre els municipis d'Alacant, el Campello, Mutxamel, Sant Joan d'Alacant i Sant Vicent del Raspeig.  
Àmbit zonal: Sistema TAM d'Alacant i combinació zonal ABCDEF del TRAM d'Alacant.  
Àmbit temporal: Validesa anual coincident amb l'any natural d'1 de gener a 31 de desembre, renovable mentre es mantinguen les condicions que van motivar-ne l'atorgament.  
Àmbit material: Sense límit de viatges.  
Àmbit personal: Les víctimes de violència sobre la dona que disposen de l'acreditació a què fa referència la disposició addicional tercera de la Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana.  
Suport: Targeta Móbilis personalitzada.  
Altres característiques: Títol unipersonal i intransferible, renovable per períodes anuals mentre es reunisquen i acrediten les condicions establides.  
  
  
2. Es crea com a modalitat de títol de transport públic en el transport metropolità de la Plana a Castelló l'Abonament Violeta, destinat a les víctimes de violència sobre la dona amb les característiques següents:  
  
  
Descripció: Títol d'integració gratuït per a persones víctimes de violència sobre la dona que permet desplaçar-se sense limitació de viatges durant el seu període de validesa.  
Àmbit modal: Transport urbà de Castelló.  
TRAM de Castelló.  
Àmbit zonal: Transport metropolità de la Plana.  
Àmbit temporal: Validesa anual coincident amb l'any natural d'1 de gener a 31 de desembre, renovable mentre es mantinguen les condicions que van motivar-ne l'atorgament.  
Àmbit material: Sense límit de viatges.  
Àmbit personal: Les víctimes de violència sobre la dona que disposen de l'acreditació a què fa referència la disposició addicional tercera de la Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana.  
Suport: Targeta Móbilis personalitzada.  
Altres característiques: Títol unipersonal i intransferible, renovable per períodes anuals mentre es reunisquen i acrediten les condicions establides.  
  
  
  
Article segon. Tarifes dels títols de transport de l'àrea metropolitana d'Alacant  
1. Les tarifes d'aplicació als serveis de transport públic dins del sistema TAM, inclosos impostos i assegurança obligatòria de viatgers, seran les següents:  
  
Títol Tarifa (en euros)  
Bitllet senzill 1,45  
Bono Móbilis Multiviatge (10 viatges) 8,70  
Bono Móbilis Jove (30 viatges) 21,20  
Bono Móbilis Escolar (30 viatges) 16,50  
Abonament Violeta 0,00  
  
2. Els serveis públics de transport públic ferroviari del TRAM d'Alacant de la xarxa d'FGV, es regiran per les següents tarifes, inclosos impostos i assegurança obligatòria de viatgers:  
  
BITLLET SENZILL  
Zona Tarifa (en euros)  
B / C / D / E / F 1,35  
AB / BC / CD / DE / EF 2,50  
ABC / BCD / CDE / DEF 3,75  
ABCD / BCDE / CDEF 4,85  
ABCDE / BCDEF 6,05  
ABCDEF 7,15  
  
BITLLET ANADA I TORNADA  
Zona Tarifa (en euros)  
B / C / D / E / F 2,30  
AB / BC / CD / DE / EF 4,25  
ABC / BCD / CDE / DEF 6,40  
ABCD / BCDE / CDEF 8,25  
ABCDE / BCDEF 1 10,30  
ABCDEF 12,20  
  
BONO-10  
Zona Tarifa (en euros)  
B / C / D / E / F 7,60  
AB / BC / CD / DE / EF 14,00  
ABC / BCD / CDE / DEF 21,00  
ABCD / BCDE / CDEF 27,20  
ABCDE / BCDEF 33,90  
ABCDEF 40,05  
  
BONO-30  
Zona Tarifa (en euros)  
B / C / D / E / F 21,50  
AB / BC / CD / DE / EF 39,75  
ABC / BCD / CDE / DEF 59,65  
ABCD / BCDE / CDEF 77,15  
ABCDE / BCDEF 96,20  
ABCDEF 113,70  
  
GENT MAJOR MENSUAL  
Zona Tarifa (en euros)  
ABCDEF 10,00  
  
GENT MAJOR ANUAL  
Zona Tarifa (en euros)  
ABCDEF 89,95  
  
MOBILITAT MENSUAL  
Zona Tarifa (en euros)  
ABCDEF 10,00  
  
MOBILITAT ANUAL  
Zona Tarifa (en euros)  
ABCDEF 89,95  
24H  
Zona Tarifa (en euros)  
ABCDEF 12,20  
Abonament violeta  
Zona Tarifa (en euros)  
ABCDEF 0,00  
  
3. En les línies del TRAM d'Alacant de la xarxa d'FGV les zones tarifàries són les determinades en l'annex I.  
  
Article tercer. Tarifes del Transport Metropolità de la Plana  
Els títols d'ús integrats en la Línia 1 del TRAM de Castelló, entre la Universitat Jaume I i el grau de Castelló, es regiran per les tarifes següents, inclosos impostos i assegurança obligatòria de viatgers:  
  
Títol Tarifa (en euros)  
Bitllet ordinari: 1,05  
Bono-Bus normal (10 viatges): 8,20  
Bono temporal 30 (30 dies): 30,00  
Abonament Violeta 0,00  
  
Article quart. Tarifes dels suports de la Targeta Móbilis  
1. Les tarifes dels suports de la Targeta Móbilis són les següents:  
  
Format Tarifa (en euros)  
Personalitzada 4,00  
Anònima (suport plàstic) 2,00  
Anònima (suport cartó) 1,00  
  
2. L'emissió del suport de la Targeta Móbilis personalitzada per a les persones a les quals va destinat l'Abonament Violeta, serà gratuïta.  
  
  
DISPOSICIÓ ADDICIONAL  
  
Primera. Condicions de les tarifes d'FGV  
Les condicions d'aplicació de les tarifes d'FGV establides en aquesta disposició seran les que figuren en l'Ordre de 31 de juliol de 1989, de la Conselleria d'Obres Públiques, Urbanisme i Transports, per la qual se suprimeixen determinades modalitats de títols per al transport públic de viatgers de Ferrocarrils de la Generalitat Valenciana i se'n creen altres de substitutives i s'estableixen les tarifes especials corresponents a aquestes, i altra normativa, en tot allò que no s'opose a la present ordre.  
  
Segona. Clàusula d'assignació de la despesa  
Excepte les despeses que comporten els títols destinats a les víctimes de violència sobre la dona, l'aplicació i execució d'aquesta disposició, incloent-s'hi a aquest efecte tots els actes jurídics que pogueren dictar-se en desplegament o execució d'aquesta, no podran tindre incidència en la dotació de tots i cadascun dels capítols de despesa assignats a la conselleria competent en matèria de transport.  
  
La despesa que comporte la implantació i utilització dels títols destinats a les víctimes de violència sobre la dona que no siguen assumides pels ajuntaments es farà, segons siga procedent, amb càrrec a l'aplicació pressupostària 98.74.09.25126.3, Planificació transport i logística de la Conselleria de Política Territorial, Obres Públiques i Mobilitat, o a les transferències corrents que es realitzen a Ferrocarrils de la Generalitat Valenciana.  
  
Tercera. Protecció de dades  
Les dades personals de les persones víctimes de la violència sobre la dona no podran constar en cap suport públic que permeta la seua identificació, i es carregaran en la Targeta Móbilis personalitzada d'ús general.  
  
  
  
DISPOSICIÓ TRANSITÒRIA  
  
Única. Validesa dels abonaments  
Els abonaments violeta que siguen emesos des de la data d'entrada en vigor de la present Ordre i fins al 31 de desembre de 2021, podran tindre validesa fins al 31 de desembre de 2022.  
  
  
DISPOSICIÓ DEROGATÒRIA  
  
Única. Derogació normativa  
Queden derogats els articles 3 i 4 i l'annex II de l'Ordre 3/2018, de 14 de març, de la Conselleria d'Habitatge, Obres Públiques i Vertebració del Territori, per la qual s'aproven les tarifes màximes dels títols de transport d'ús en l'àrea de transport metropolità de València, inclosos els serveis públics de transport prestats per Ferrocarrils de la Generalitat Valenciana (FGV), les del sistema TAM a Alacant i les del TRAM a Castelló, i totes aquelles disposicions d'igual o inferior rang que s'oposen al que es disposa en aquesta ordre.  
  
  
DISPOSICIÓ FINAL  
  
Primera. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
Segona. Habilitació per a l'aplicació i interpretació  
Es faculta la persona titular de la direcció general que ostente les competències en matèria de transport terrestre per a la interpretació i aplicació de la present ordre.  
  
València, 16 de novembre de 2021  
  
El conseller de Política Territorial,  
Obres Públiques i Mobilitat,  
ARCADI ESPAÑA  
  
  
ANNEX I  
Zones tarifàries de la xarxa de Ferrocarrils de la Generalitat Valenciana (FGV) a la província d'Alacant  
  
1. Les zones tarifàries del TRAM d'Alacant de la xarxa d'FGV s'estableixen partint des de la ciutat d'Alacant en direcció a Dénia.  
2. Existeixen les zones individuals següents, on les estacions o parades d'inici i fi de zona indicades formen part de la zona descrita:  
  
- Zona A: coincideix amb l'àrea metropolitana d'Alacant on s'aplica l'acord d'integració tarifària denominat sistema TAM (Transport Alacant Metropolità), en l'àmbit del qual s'inclouen les línies de tramvia i FFCC, explotades en el terme municipal d'Alacant i el del Campello, fins a la parada de Poble Espanyol.  
- Zona B: s'inicia en la parada Pla Barraques i finalitza en Costera Pastor.  
- Zona C: des de Paradís fins a Camí Coves.  
- Zona D: comença a Terra Mítica i acaba en Olla Altea.  
- Zona E: d'Altea a Benissa, i  
- Zona F: des de Benissa fins a Dénia.